Jun 15,2018
'ఫెడ్‌' దెబ్బకు స్టాక్‌ మార్కెట్లు విలవిల
ముంబయి: అమెరికా కేంద్ర బ్యాంక్‌ ఫెడరల్‌ రిజర్వు కీలక వడ్డీరేటు పెంపు, ఆసియా మార్కెట్ల నుంచి వెలువడిన ప్రతికూల సంకేతాల నడుమ దేశీయ స్టాక్‌ మార్కెట్లు గురువారం నష్టాలలో ముగిశాయి. ఉదయం బలహీనంగా ప్రారంభమైన దేశీయ స్టాక్‌ మార్కెట్లు, చివరికీ నష్టాలతో ముగిశాయి. ఉదయం 100 పాయింట్లకు పైగా నష్టంతో ట్రేడింగ్‌ను మొదలుపెట్టిన సెన్సెక్స్‌ ఒక దశలో 200 పాయింట్లకు వరకు దిగజారింది. ఆద్యంతం ఒడుదొడుకుల్లో సాగిన సూచీ చివరకు నష్టాలతోనే సరిపెట్టుకున్నాయి. ట్రేడింగ్‌ ముగిసే సమయానికి సెన్సెక్స్‌ 139 పాయింట్లు పడిపోయి 35,600 పాయింట్ల వద్ద స్థిరపడింది, మరోవైపు ఎన్‌ఎస్‌ఈ సూచీ నిఫ్టీ 49 పాయింట్లు నష్టపోయి 10,808 పాయింట్ల వద్ద ముగిసింది. డాలర్‌తో రూపాయి మారకం విలువ రూ. 67.64 వద్ద ముగిసింది. దీంతో మూడు రోజుల వరుస లాభాలకు బ్రేక్‌ పడింది.
సెంట్రల్‌ బ్యాంక్‌ నిర్ణయంపై భయాలు
ఫెడ్‌ వడ్డీరేటును 25 బేసిస్‌ పాయింట్లు పెంచడంతో త్వరలో వెలువడనున్నా యూరోపియన్‌ సెంట్రల్‌ బ్యాంకు పాలసీ ప్రకటన ఎలా ఉండనుందోనన్న భయాలు మదుపరుల్లో కనిపించాయి. సెంట్రల్‌ బ్యాంక్‌ సహాయక ప్యాకేజీలకు చెల్లుచీటీ రాయనుందన్న అంచనాలు ఇన్వెస్టర్లలో ఆందోళనలకు కారణమైనట్లు నిపుణులు చెబుతున్నారు. అమెరికా ఆర్థిక వ్యవస్థ బలపడుతున్న కారణంగా ఈ ఏడాది మరో రెండుసార్లు వడ్డీ పెంపు ఉండవచ్చునంటూ ఫెడ్‌ సంకేతాలివ్వడంతో ప్రపంచవ్యాప్తంగా మదుపరుల సెంటిమెంటు బలహీనపడింది. దీంతో ప్రపంచ మార్కెట్లన్నీ అమ్మకాలతో కుదేలయ్యాయి. టీసీఎస్‌, ఇన్ఫోసిస్‌, ఐసీఐసీఐ బ్యాంకు, యాక్సిస్‌ బ్యాంకు, టైటాన్‌ కంపెనీ, వేదంతా, ఎల్‌ అండ్‌ టీ షేర్లు ఒత్తిడిలో కొనసాగగా.. లుపిన్‌, సన్‌ ఫార్మా, సిప్లా, కోల్‌ ఇండియాలు లాభాలు పండించాయి. నిఫ్టీ మిడ్‌క్యాప్‌ ఇండెక్స్‌ ఫ్లాట్‌గా ముగిసింది. మైండ్రి, సన్‌ టీవీ, ఎం అండ్‌ ఎం ఫైనాన్సియల్‌, మణప్పురం ఫైనాన్స్‌ షేర్లు ఒత్తిడిలో కొనసాగాయి.
మీ స్నేహితులకు రికమెండ్ చెయ్యండి